b'\n_START_ARTICLE_\nAustrofa\xc5\xa1izam\n_START_PARAGRAPH_\nAustrofa\xc5\xa1izam je naziv za autoritarni re\xc5\xbeim i oblik vladavine u Austriji od dono\xc5\xa1enja svibanjskog ustava 1934. godine, pa do sjedinjenja s  Njema\xc4\x8dkom u Anschlussu u o\xc5\xbeujku 1938. godine._NEWLINE_Jedina politi\xc4\x8dka stranka u tom  jednopartijskom sustavu bila je Domoljubna fronta Austrije (Vaterl\xc3\xa4ndische Front)._NEWLINE_Tvorci tog sustava nazivali su ga \'St\xc3\xa4ndestaat\', "stale\xc5\xa1ka dr\xc5\xbeava", te su se uvelike ugledali na sli\xc4\x8dan koncept korporativizma u fa\xc5\xa1isti\xc4\x8dkoj Italiji._NEWLINE_U Austriji nakon I. svjetskog rata je nastala te\xc5\xa1ka ideolo\xc5\xa1ka podjela izme\xc4\x91u konzervativnih (kr\xc5\xa1\xc4\x87anskih) i ljevi\xc4\x8darskih (socijaldemokratskih i liberalnih) politi\xc4\x8dkih snaga. Desni\xc4\x8darska paravojna organizacija Heimwehr je 18. svibnja 1930. godine polo\xc5\xbeila prisegu, da \xc4\x87e se boriti protiv socijalisti\xc4\x8dkih i ljevi\xc4\x8darskih ideja, te tako\xc4\x91er i protiv vi\xc5\xa1estrana\xc4\x8dja kao navodno negativne pojave. Na lijevoj strani, bila je paramilitarna organizacija Republikanischer Schutzbund, koja je pokazivala sli\xc4\x8dne antidemokratske sklonosti. Dana 31. o\xc5\xbeujka 1932. godine je austrijski desni\xc4\x8darski kancelar Engelbert Dollfu\xc3\x9f zabranio Republikanischer Schutzbund - paravojnu snagu od kakvih 80 tisu\xc4\x87a ljudi - \xc4\x8dije vodstvo je me\xc4\x91utim nastavilo "podzemno" upravljati tom organizacijom. Nakon \xc5\xa1to je Heimwehr 12. velja\xc4\x8de 1934. godine krenuo u pretragu Hotela Schiff u Linzu tra\xc5\xbee\xc4\x87i vodstvo RS-a, nastao je oru\xc5\xbeani sukob 12.-16. velja\xc4\x8de 1934. \xc5\xa1irom Austrije (Austrijski gra\xc4\x91anski rat). Vojne i policijske snage su bile na strani vlade, a RS je bio slabo naoru\xc5\xbean, pa su sukobi ubrzo zavr\xc5\xa1ili pobjedom desnice i uz pribli\xc5\xbeno 4 stotine poginulih na obje strane._NEWLINE_Nakon tog vojnog sukoba, politi\xc4\x8dke slobode u Austriji su suspendirane, a u austrijskom parlamentu su u svibnju 1934. godine okupili oni zastupnici koji su pripadali desnici, te su 20. svibnja 1934. godine izglasali novi Ustav, koji je uveo korporativisti\xc4\x8dku dr\xc5\xbeavu po uzoru na Mossolinijev re\xc5\xbeim u Italiji. _NEWLINE_Hitlerov re\xc5\xbeim u Njema\xc4\x8dkoj je pokazivao ozbiljnu ambiciju da priklju\xc4\x8di Austriju Tre\xc4\x87em Reichu, ali je Italija dovela na austrijsku granicu znatne vojne snage i odvratila naciste da poku\xc5\xa1aju invaziju Austrije. Njema\xc4\x8dki nacisti su 25. srpnja 1934. god. u atentatu (i poku\xc5\xa1aju revolucije, bilo je oru\xc5\xbeanih borbi na vi\xc5\xa1e mjesta u Austriji) ubili austrijskog kancelara Engelberta Dollfussa - kojemu je na pogreb do\xc5\xa1lo oko pola milijuna Austrijanaca - ali je austrofa\xc5\xa1isti\xc4\x8dko vodstvo uspijevalo izbje\xc4\x87i pripojenju Njema\xc4\x8dkoj do prolje\xc4\x87a 1938. godine; to\xc4\x8dno onoliko koliko je fa\xc5\xa1isti\xc4\x8dka Italija branila neovisnost Austrije._NEWLINE_Austrofa\xc5\xa1isti nisu prihva\xc4\x87ali sve ideje koje su razvili nacisti\xc4\x8dki ideolozi - osobito za razliku od nacista nisu gojili sukob s Katoli\xc4\x8dkom Crkvom, nego su naprotiv jako inzistirali na katoli\xc4\x8dkom identitetu; tako\xc4\x91er nisu bili privr\xc5\xbeeni antisemitizmu. S vremenom je, me\xc4\x91utim, prihva\xc4\x87anje nacisti\xc4\x8dkih ideja me\xc4\x91u njima bilo sve ve\xc4\x87e._NEWLINE_Pod austrofa\xc5\xa1istima su politi\xc4\x8dke i socijalne slobode bile posve ukinute, te je samo 1934. godine policija u Be\xc4\x8du pretresla 106.000 stanova i uhitila 38.141 nacista, socijaldemokrata i komunista. Me\xc4\x91utim ti politi\xc4\x8dki progoni ipak nisu bili onako te\xc5\xa1ki i smrtonosni kao \xc5\xa1to \xc4\x87e biti kasniji nacisti\xc4\x8dki._NEWLINE_Austrofa\xc5\xa1isti ne\xc4\x87e nakon Anschlussa pokazivati neki otpor nacistima, nego naprotiv podr\xc5\xa1ku.'